ADVANC เฮ! ศาลยกฟ้อง “ดีพีซี” หลุด 1 ใน 3 คดี ไม่ต้องจ่าย “เอ็นที” 522 ลบ.
“ศาลปกครองกลาง” ยกฟ้อง “ดิจิตอลโฟน” (ดีพีซี) คดีชำระค่าใช้อุปกรณ์และโครงข่าย บ.ย่อย ADVANC หลุด 1 ใน 3 คดี ไม่ต้องจ่าย NT 522 ลบ. จับตา NT และ กสทช. ยื่นอุทธรณ์ต่อหรือไม่
ศาลปกครองกลางยกฟ้อง “ดิจิตอลโฟน” บ.ย่อย ADVANC หลุด 1 ใน 3 คดี ไม่ต้องจ่าย NT 522 ลบ..
29 ธ.ค. 2565

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า ในวันที่ 28 ธันวาคม 2565 ศาลปกครองกลางมีคำพากษายกฟ้อง บริษัท ดิจิตอลโฟน จำกัด (ดีพีซี) ซึ่งเป็นบริษัทย่อยของบริษัท ในคดีหมายเลขดำที่ 741/2559 เป็นผลให้ดีพีซีไม่ต้องชำระเงินที่เรียกร้องในส่วนของดีพีซีรวม 522 ล้านบาท
โดย บริษัท โทรคมนาคมแห่งชาติ จำกัด (มหาชน) หรือ NT ยื่นฟ้องสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และดีพีซีต่อศาลปกครองกลางตั้งแต่ปี 2558 เพื่อเรียกร้องให้ชำระค่าตอบแทนจากการใช้เครื่องอุปกรณ์และโครงข่ายโทรคมนาคมในช่วงระยะเวลาที่ กสทช.ประกาศมาตรการคุ้มครองผู้ใช้บริการเป็นการชั่วคราวกรณีสิ้นสุดการอนุญาตสัมปทานจากสัญญาการให้บริการโทรศัพท์เคลื่อนที่บนคลื่น 1800 เมกะเฮิร์ตซ์ ระหว่าง ดีพีซี กับ บมจ.กสท โทรคมนาคม (กสท.) ในขณะนั้น (ซึ่งปัจจุบันคือ NT)
ทั้งนี้ NT เรียกร้องให้ดีพีซี และ สำนักงาน กสทช. ชำระค่าใช้อุปกรณ์และโครงข่าย ระหว่างวันที่ 16 กันยายน 2557 ถึงวันที่ 25 พฤศจิกายน 2558 รวม 3 คดี (คดีหมายเลขดำที่ 918/2558, 1651/2558 และ 741/2559) ซึ่งในส่วนของดีพีซี เป็นเงินรวมทั้ง 3 คดี 3,202 ล้านบาท พร้อมดอกเบี้ยในอัตราร้อยละ 7.5 ต่อปี
อย่างไรก็ตาม NT และ สำนักงาน กสทช.มีสิทธิยื่นอุทธรณ์ต่อศาลปกครองสูงสุดได้ภายใน 30 วัน